鄰翁王道人送武夷圖
作者：徐瑞
朝代：宋

paragraphs: 客從建安歸，遺我武夷圖。
開圖掛素壁，風煙生座隅。
奇峰三十六，拔起凌天衢。
一水從中來，九折何縈紆。
想見岩壑間，縹緲藏仙都。
荒哉武與夷，遼遼不可呼。
尚聞雲谷仙，舊跡未深蕪。
櫂歌留絕唱，遺書鎮精廬。
高操誰能攀，幽致或可摹。
三年規一遊，神往形尤拘。
便須理行纏，勿遣歲月徂。
山靈有夙契，清風爲前驅。